次韻疇老贈丹霞三篇并寄丹霞以代簡書 次自警示丹霞韻
作者：李綱
朝代：宋

paragraphs: 佛法如滄溟，深廣初無底。
欲以蠡測之，望洋顙已泚。
我生乃虚幻，瀛渤一漚起。
安得具眼人，爲發無生理。
丹霞古禪伯，一派曹溪水。
出岫或雲行，遇坎亦淵止。
諦觀古文詩，相識佳句裏。
聞風欲見之，踴躍不能已。
豐巖距平津，飛錫片時耳。
願將雪澡心，試聽風生齒。